CELEX: 32019R1256
Language: sl
Date: 2019-07-23 00:00:00
Title: Izvedbena uredba Komisije (EU) 2019/1256 z dne 23. julija 2019 o spremembi Izvedbene uredbe (EU) 2015/943 o nujnih ukrepih za začasno ustavitev uvoza sušenega fižola iz Nigerije, kar zadeva podaljšanje obdobja njene uporabe (Besedilo velja za EGP.)

24.7.2019   
               
               
                  SL
               
               
                  Uradni list Evropske unije
               
               
                  L 196/3
               
            
         IZVEDBENA UREDBA KOMISIJE (EU) 2019/1256
         z dne 23. julija 2019
         o spremembi Izvedbene uredbe (EU) 2015/943 o nujnih ukrepih za začasno ustavitev uvoza sušenega fižola iz Nigerije, kar zadeva podaljšanje obdobja njene uporabe
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 178/2002 določa splošna načela, ki urejajo živila in varnost hrane na ravni Unije in nacionalni ravni. Določa nujne ukrepe, ki jih mora sprejeti Komisija, kadar obstajajo dokazi, da bodo živila, uvožena iz tretje države, verjetno pomenila resno tveganje za zdravje ljudi.
                  
               
                     (2)
                  
                  
                     Z Izvedbeno uredbo Komisije (EU) 2015/943 (2) je bil začasno ustavljen uvoz sušenega fižola pod oznako KN 0713 39 00 iz Nigerije v Unijo zaradi velikega števila primerov kontaminacije z nedovoljeno aktivno snovjo diklorvos na ravneh, ki znatno presegajo akutni referenčni odmerek, ki ga je okvirno določila Evropska agencija za varnost hrane. Dokler Nigerija ne bo izvedla ustreznih ukrepov za obvladovanje tveganja, se bo prepoved uporabljala do 30. junija 2016.
                  
               
                     (3)
                  
                  
                     Z Izvedbeno uredbo Komisije (EU) 2016/874 (3) je bila začasna ustavitev uvoza sušenega fižola iz Nigerije podaljšana do 30. junija 2019 ter se je uporabila za dve dodatni oznaki KN 0713 35 00 in 0713 90 00 zaradi stalne prisotnosti diklorvosa v sušenem fižolu, uvoženem iz Nigerije in nezmožnosti, da bi se v kratkem dosegla skladnost z zahtevami živilske zakonodaje Unije glede ostankov pesticidov.
                  
               
                     (4)
                  
                  
                     Nigerija je februarja 2018 predložila nov akcijski načrt in izjavila, da namerava nadzorovati in racionalizirati zlasti sušeni fižol, okrepiti pravno in regulativno okolje ter vzpostaviti temelje za kakovostno proizvodnjo sušenega fižola. Vendar se Komisija zaveda, da Nigerija še ni izvedla tega akcijskega načrta niti ni odobrila proračunskih sredstev za njegovo izvajanje. Glede na fazo izvajanja akcijskega načrta v zvezi z integriranim varstvom rastlin pred škodljivimi organizmi in mejnimi vrednostmi ostankov pesticidov v Nigeriji ni mogoče ugotoviti, da so bile izpolnjene zahteve Unije glede ostankov pesticidov na zadevnem sušenem fižolu.
                  
               
                     (5)
                  
                  
                     Trajanje ustavitve uvoza bi bilo zato treba podaljšati za dodatno obdobje treh let, da bo Nigerija lahko izvedla ustrezne ukrepe za obvladovanje tveganja ter zagotovila potrebna jamstva.
                  
               
                     (6)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Člen 5 Izvedbene uredbe (EU) 2015/943 se nadomesti z naslednjim:
            
               
                  „Člen 5
                  Ta uredba začne veljati dan po objavi v Uradnem listu Evropske unije.
                  Uporablja se do 30. junija 2022.“
               
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 23. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 31, 1.2.2002, str. 1.
         
            (2)  Izvedbena uredba Komisije (EU) 2015/943 z dne 18. junija 2015 o nujnih ukrepih za začasno ustavitev uvoza sušenega fižola iz Nigerije in o spremembi Priloge I k Uredbi (ES) št. 669/2009 (UL L 154, 19.6.2015, str. 8).
         
            (3)  Izvedbena uredba Komisije (EU) 2016/874 z dne 1. junija 2016 o spremembi Izvedbene uredbe (EU) 2015/943 o nujnih ukrepih za začasno ustavitev uvoza sušenega fižola iz Nigerije (UL L 145, 2.6.2016, str. 18).